Diari Oficial de la Generalitat Valenciana


Sumari del DOGV 7767, del 25-04-2016 (2016/2743)

ORDRE 6/2016, de 13 d'abril, de la Conselleria Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de modificació i aprovació del Règim Jurídic del Parc Natural de l'Albufera.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7767

Data del DOGV
:   25-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2743


Data del document
:   13-04-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ORDRE 6/2016, de 13 d'abril, de la Conselleria Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de modificació i aprovació del Règim Jurídic del Parc Natural de l'Albufera. [2016/2743]  
El Decret 71/1993, de 31 de maig, del Govern Valencià de Règim Jurídic del Parc de l'Albufera, va procedir a la declaració de l'Albufera com a Parc Natural.  
Este decret va ser modificat pel Decret 258/2004, que va establir canvis en el límit nord del Parc Natural, amb l'objectiu de corregir un error material menor en la delimitació textual del mateix. Al seu torn establia la possibilitat que el Pla Rector d'Ús i Gestió (d'ara en avant PRUG) permetera realitzar modificacions en la classificació del sòl. Contra el Decret 259/2004, pel qual s'aprova el PRUG, es va dictar pel Tribunal Superior de Justícia de la Comunitat Valenciana, Secció Tercera, la Sentència número 484/2008, de 6 de maig. La qual declara que són nuls la disposició derogatòria primera del PRUG, així com els articles 35 apartats 1 i 4; 36.d i del 73 al 81 de l'annex normatiu. La dita sentència va ser recorreguda en cassació davant del Tribunal Suprem, el qual va dictar la Sentència de STS, Contenciós, 10.05.2012, i va confirmar la Sentència del TSJCV número 484/2008, de 6 de maig.  
  
Amb l'objectiu d'aclarir la dita situació, es procedix a eliminar qualsevol referència a possibles reclassificacions que no serien acords amb la classificació de sòls del Parc Natural establits pel Decret 71/1993, que al seu torn és d'acord amb el que establix el Catàleg de Zones Humides de la Comunitat Valenciana.  
També es procedix a modificar els membres que componen la Junta Rectora del Parc Natural, donat el temps transcorregut des de la seua constitució, que fa necessari una adequació de la mateixa a la realitat de la societat civil i institucional, amb l'objecte de donar cabuda a nous membres que enriquisquen i aporten punts de vista que milloren la funció participativa que té assignada.  
Es procedix a publicar la cartografia corresponent al límit del Parc Natural. Cal aclarir que esta publicació no implica, en cap cas, que es procedisca a la modificació dels límits establida en el Decret 71/1993 i la modificació menor del mateix realitzada amb el Decret 258/2004. D'esta manera s'adequa la cartografia a una escala amb un major nivell de detall i es realitzen modificacions en el text de la delimitació per a adaptar-los a la terminologia actual pel que fa a nomenclatura cadastral.  
  
Pel que fa a la gestió del Parc Natural, s'elimina el Consell Directiu, atribuint-se les competències que tenia encomanades a l'òrgan de l'administració autonòmica competent en matèria d'espais naturals protegits, a fi d'una major simplificació de tasques administratives i a l'agilització dels tràmits burocràtics.  
Finalment s'actualitza el règim d'infraccions i sancions, fent una referència a la normativa sectorial aplicable, ja que el Decret 71/1993 es remetia, exclusivament, a la derogada Llei 4/1989 de Conservació dels Espais Naturals i de la Flora i Fauna Silvestre.  
  
  
  
ORDENE  
  
Article 1  
S'acorda la iniciació de l'expedient de modificació i aprovació del Règim Jurídic del Parc Natural de l'Albufera, l'àmbit de la qual està establit en el Decret 71/1993, de 31 de maig, del Govern Valencià, de règim jurídic del Parc de- l'Albufera i per la modificació del mateix realitzada en el Decret 258/2004, de 19 de novembre, del Consell de la Generalitat.  
  
Article 2  
Es faculta a la Direcció General de Medi Natural i Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural per a realitzar les actuacions tendents a la revisió i modificació del Règim Jurídic del Parc Natural de l'Albufera, prèvia la tramitació de l'oportú expedient d'acord amb el procediment legalment previst.  
  
  
DISPOSICIÓ FINAL  
  
La present orde entrarà en vigor el mateix dia de la publicació en el Diari Oficial de la Comunitat Valenciana  
  
València, 13 d'abril de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO